**יעקב חגואל** (נולד ב-19 בפברואר 1971, כ"ד בשבט ה'תשל"א) הוא יו"ר ההסתדרות הציונית העולמית. עד לשנת 2020 שימש כסגן יו"ר ההנהלה הציונית וראש המחלקה לישראל ולמאבק באנטישמיות. כיהן כיו"ר תנועת הליכוד העולמי וכמנכ"ל תנועת בית"ר העולמית.

ב-7 ביולי 2021, לאחר בחירתו של יו"ר הסוכנות היהודית, יצחק הרצוג, לתפקיד נשיא המדינה, החל חגואל לכהן כיו"ר הסוכנות בפועל. כיהן בתפקיד עד כניסתו של דורון אלמוג לתפקיד, ב-21 באוגוסט 2022.

ביוגרפיה
--------

יעקב חגואל נולד בשנת ה'תשל"א - 1971, בתל אביב לאב יליד הארץ ממוצא יווני ולאם ילידת הארץ ממוצא פולני, גדל בערד. טרם שירותו הצבאי, התנדב חגואל לשנת שירות באופקים ולאחריה התגייס לשירות בגרעין נח"ל. בתום השירות הסדיר שובץ לכוחות המילואים באוגדת עזה.

חגואל בעל תואר L.L.B במשפטים. בגיל צעיר הצטרף לשורות תנועת הנוער בית"ר שם שימש כחניך ומדריך ובתפקידי ניהול שונים. לימים שימש כמנכ"ל תנועת בית"ר העולמית. כיהן כיו"ר מועצת תנועות הנוער הציוניות העולמיות וכיום, במסגרת תפקידו מכהן כחבר הנהלה של הסוכנות היהודית, יו"ר עמית בצוות המשימה למאבק באנטישמיות של חבר הנאמנים בסוכנות, חבר דירקטוריון בקרן היסוד, חבר המועצה להנצחת זכרו של בנימין זאב הרצל והמועצה להנצחת זכרו של זאב ז'בוטינסקי, במשרד ראש הממשלה וחָבר בחֶבר הנאמנים של אוניברסיטת אריאל. חגואל מכהן גם כחבר מועצת יד ושם, חבר במועצה הארצית לתכנון ולבנייה וחבר בוועדת המשנה לנושאים תכנוניים עקרוניים (ולנת"ע). בעברו, כאמור, כיהן כיו"ר הליכוד העולמי.

### בהסתדרות הציונית העולמית

בשנת 2010, בקונגרס הציוני הל"ו, נבחר לתפקיד ראש המחלקה לפעילות בישראל ולמאבק באנטישמיות בהסתדרות הציונית העולמית. במסגרת תפקידו, ניהל חגואל מאבקים, הרצאות וכנסים למאבק באנטישמיות. ביניהם בניו יורק, בצרפת, בבלגיה, בבריטניה ובדרום אמריקה. חגואל הקים את מרכז התקשורת למאבק באנטישמיות של ההסתדרות הציונית העולמית והגה ויזם את חידון הציונות והמורשת למשפחות. במסגרת תפקידו, היה אמון גם על המועצה הציונית בישראל, על הוצאת ספרים "ביאליק", על הארכיון הציוני המרכזי ועל ארכיון הסרטים היהודיים ע"ש סטיבן שפילברג. בחודש יולי 2017, יזם והוביל חגואל את התיקון לחוק בנימין זאב הרצל בכנסת על פיו תשתתף המדינה במימון הפעילות השוטפת של מוזיאון הרצל ומרכז הרצל, באחזקתם השוטפת, בפעילויות ההדרכה ובפעילויות נוספות אותן תבצע ההסתדרות הציונית העולמית בהר הרצל.

יעקב חגואל מקבל את פניו של נשיא יוון פרוקופיס פבלופולוס בהר הרצל, מרץ 2016
כיהן כסגן ומ"מ יו"ר הארגון בין השנים 2015 ל-2020.

ב-22 באוקטובר 2020, במסגרת הקונגרס הציוני הל"ח, נבחר חגואל לכהן כיו"ר ההסתדרות הציונית העולמית - יו"ר ההנהלה הציונית.

### הסוכנות היהודית

יעקב חגואל בפגישה עם נשיא הרפובליקה של קונגו פליקס צ'יסקדי אוקטובר 2021
בכ"ח בתמוז ה'תשפ"א, 7 ביולי 2021, נבחר חגואל על ידי הנהלת הסוכנות היהודית לכהן כיו"ר בפועל של הסוכנות היהודית. את המינוי קיבל עם סיום תפקידו של יצחק הרצוג כיו"ר וכניסתו לתפקיד נשיא מדינת ישראל חגואל כיהן בתפקיד זה עד כניסתו של דורון אלמוג לתפקיד ב-21 באוגוסט 2022.

חיים אישיים
-----------

חגואל מתגורר בנתניה. נשוי לתחיה, אב לארבעה וסבא לנכד אחד.

קישורים חיצוניים
----------------

ויקישיתוף מדיה וקבצים בנושא **יעקב חגואל** בוויקישיתוף
* יעקב חגואל נבחר לאחד ממאה המשפיעים לשנת 2022, באתר מעריב אונליין, 30 בדצמבר 2022
* יעקב חגואל נבחר למקום ה-20 מתוך 50 היהודים המשפיעים בעולם, אתר Jerusalem Post, ספטמבר 2022.
* דן לביא, יעקב חגואל נבחר ליו"ר ההסתדרות הציונית העולמית, באתר ישראל היום, 23 באוקטובר 2020
* איתמר אייכנר, אטילה שומפלבי ואלכסנדרה לוקש, יהודי ארה"ב לא שותקים יותר: "היום נגיד די לשנאה ודי לפחד", באתר ynet, 5 בינואר 2020
* לעודד יהודים להשתקע ביהודה ושומרון - יעקב חגואל, מקור ראשון, יולי 2020
* שמעון כהן, מ"מ יו"ר ההסתדרות הציונית העולמית, יעקב חגואל:"יהודי העולם זקוקים לנו", באתר ערוץ 7, 21 בדצמבר 2016
* עוזיאל סבתו, מצב האנטישמיות בעולם הולך ומחריף בכל שנה - עושים סיבוב, במגזין ערוץ 7, 11 בפברואר 2016
* חנן גרינווד, יעקב חגואל נבחר לתפקיד סגן יו"ר ההסתדרות הציונית, באתר כיפה, 20 באוקטובר 2015
* בני טוקר, ללמוד את מורשת ז'בוטינסקי באתר ערוץ 7, 15 ביולי 2015
* צביקה קליין, תגובת נייקי ל"סרטון האנטישמי": "מכבדים את כל הדתות", באתר nrg‏, 12 ביוני 2014
* חזקי עזרא, מכתב לצוקרברג: מנע הפניות אנטישמיות מפייסבוק, באתר ערוץ 7, 30 ביולי 2013 פנייה לראשי פייסבוק למנוע אנטישמיות
* nrg ציונות, חידון הציונות: "חזונו של הרצל התממש", באתר nrg‏, 2 במאי 2013
* שמעון כהן, למה כועסים מוסלמים על הכנס נגד אנטישמיות?, באתר ערוץ 7, 9 בנובמבר 2011
* יעקב חגואל, תנועת בית"ר
* חזקי עזרא, 100,000 יהודי ארה"ב: לא להכרה במדינה פלס', באתר ערוץ 7, 27 בספטמבר 2011
* עפרה לקס, עניין אישי - בגליון השבוע, באתר ערוץ 7, 26 באפריל 2012
* יעקב חגואל באתר רשת ב'

הערות שוליים
------------

1. ↑  יורי ילון, מחליף זמני להרצוג: יעקב חגואל מונה ליו״ר הסוכנות היהודית, באתר ישראל היום, 30 ביוני 2021

| יושבי ראש הנהלת הסוכנות היהודית |
| --- |
| 

|  |  |
| --- | --- |
| ארתור רופין • דוד בן-גוריון • ברל לוקר • זלמן שזר • משה שרת • לואי אריה פינקוס • פנחס ספיר • יוסף אלמוגי • אריה דולצ'ין • שמחה דיניץ • אברהם בורג • סלי מרידור • זאב בילסקי • נתן שרנסקי • יצחק הרצוג • יעקב חגואל (בפועל) • דורון אלמוג |  |

 |